Dôvodová správa
k predaju akcií obchodnej spoločnosti Slovenská autobusová doprava Nitra, akciová spoločnosť so sídlom v Nitre

Dôvodom predloženia tohto materiálu na rokovanie vlády Slovenskej republiky je vydanie rozhodnutia o predaji 49 % podielu akcií obchodnej spoločnosti Slovenská autobusová doprava Nitra, akciová spoločnosť so sídlom v Nitre a 17 % akcií tejto spoločnosti. Predaj 17 % akcií je pritom podmienený určenými odkladacími podmienkami, ktoré vychádzajú zo schválenej koncepcie privatizácie štátnych podnikov Slovenskej autobusovej dopravy. Kupujúci – spoločnosť KMV BUS s.r.o., Bratislava – bol vybraný vo výberovom konaní na MSPNM SR.
Predkladané rozhodnutie o privatizácii vychádza z koncepcie transformácie a privatizácie štátnych podnikov Slovenskej autobusovej dopravy, ktorú schválila vláda SR svojím uznesením č. 532 zo dňa 6. júla 2000 a z uznesenia vlády SR č. 722 z 15. augusta 2001, ktorým vláda SR schválila jej aktualizáciu. V zmysle tejto koncepcie sa uskutoční transformácia a privatizácia podnikov Slovenskej autobusovej dopravy metódou založenia akciových spoločností s rozdelením akcií:
-	49 % akcií určených  na priamy predaj
-	51 % akcií na dočasné ponechanie vo Fonde národného majetku SR do realizácie rozhodnutí o privatizácii vydaných orgánom príslušným podľa § 10 ods. 1 alebo 6 zákona č. 92/1991 Zb. o podmienkach prevodu majetku štátu na iné osoby v znení neskorších predpisov
Podľa prijatej koncepcie sa predaj akcií založených akciových spoločností SAD bude uskutočňovať s určitými špecifickými podmienkami, ktoré považujeme za potrebné uviesť v tomto materiáli z dôvodu objasnenia postupu pri rozhodovaní o predaji akcií spoločnosti Slovenská autobusová doprava Nitra, akciová spoločnosť.
Jednou z týchto špecifických podmienok je skutočnosť, že podľa schválenej koncepcie, bude najskôr predmetom predaja 49 % akcií spoločnosti a až najskôr po uplynutí 6 mesiacov odo dňa, kedy sa nadobúdateľ 49 % akcií stane akcionárom spoločnosti, bude FNM SR môcť predať tomuto akcionárovi ďalších 7 až 17 % akcií akciovej spoločnosti. Právo na kúpu ďalších akcií bolo v koncepcii deklarované ako “predkupné právo”.
Z uvedeného dôvodu má predložený návrh rozhodnutia o privatizácii časť, týkajúcu sa predaja 49 % akcií spoločnosti (časť A) a časť týkajúcu sa predaja 17 % akcií spoločnosti (časť B). Rozhodnutím vlády SR súčasne o predaji 49 % akcií a 17 % akcií sa zabezpečí istota realizácie koncepciou možného “predkupného práva” na 17 % akcií pre nadobúdateľa 49 % akcií spoločnosti.
Ďalšou zo špecifických podmienok predaja akcií akciových spoločností SAD je podľa schválenej koncepcie podmienka týkajúca sa úhrady kúpnej ceny za akcie. V koncepcii je deklarovaná potreba v priebehu 3 až 4 rokov posilniť kapitál spoločnosti SAD, a to vnesením finančných prostriedkov zo strany nadobúdateľa 49 % podielu akcií do majetku spoločnosti (teda nefinancovanie potrebných investícií zo zisku vytvoreného samotnou spoločnosťou, ako sa pri predaji akcií tradične postupovalo). Na realizáciu uvedeného zámeru koncepcie boli stanovené podmienky splácania výšky kapitálového vstupu nadobúdateľa 49 % akcií nasledovne:
Nadobúdateľ nesplatí celú výšku kapitálového vstupu (ceny) za nadobudnuté akcie predávajúcemu, ktorým bude FNM SR, ale popri úhrade kúpnej ceny (na účet FNM SR) bude zaviazaný k osobitnému záväzku investovať do majetku spoločnosti. To znamená, že časť z navrhnutého kapitálového vstupu vnesie do majetku akciovej spoločnosti formou vkladu do jej základného imania. Pritom proces vkladu kupujúceho do základného imania spoločnosti bude v zmluve o kúpe akcií s FNM SR dohodnutý tak, aby podiel FNM SR na základnom imaní spoločnosti neklesol pod 51 %. Nadväzne na tieto skutočnosti je v predkladanom návrhu rozhodnutia o privatizácii navrhovaná suma vyjadrujúca kapitálový vstup, ktorý je súčtom sumy kúpnej ceny a výšky osobitného záväzku kupujúceho.

1.	Informácie o akciovej spoločnosti
Štátny podnik Slovenská autobusová doprava Nitra bol zaradený do privatizácie uznesením vlády SR č. 1013 zo dňa 17.11.1999. Privatizačný projekt štátneho podniku bol predložený zakladateľom MDPT SR na MSPNM SR dňa 28.12.2000.
Obchodná spoločnosť Slovenská autobusová doprava Nitra, akciová spoločnosť so sídlom v Nitre (ďalej len “spoločnosť”) bola založená zakladateľskou listinou zo dňa 04.12.2001 podľa §§ 56-75 a §§ 154-220 Obchodného zákonníka a § 12 ods. 2 písm. a, zákona č. 92/1991 Zb. o podmienkach prevodu majetku štátu na iné osoby v znení neskorších predpisov, v súlade s rozhodnutím Ministerstva pre správu a privatizáciu národného majetku SR č. 783 spis č. KM – 1022/2001 zo dňa 24.09.2001 o privatizácii štátneho podniku Slovenská autobusová doprava Nitra, ako aj v súlade s rozhodnutím Ministerstva dopravy, pôšt a telekomunikácií SR zo dňa 04.12.2001.
Majetok spoločnosti je územne situovaný nasledovne:
-	Nitra, kde sa nachádza administratívna budova, objekt dopravy, vodáreň, garáže, sklady, trafostanica, pneuservis, čerpacia stanica, hala údržby, opravovňa, umyvárka, stará kotolňa, nová kotolňa, komín na pozemkoch o celkovej výmere 87 837 m2, z toho 86 887 m2 zastavanej plochy a 950 m2 ostatnej plochy
-	Ivanka pri Nitre, kde sa nachádzajú pozemky v celkovej výmere  93 597 m2, z toho 93 433 m2 zastavanej plochy a 164 m2 ostatnej plochy
-	Zlaté Moravce, kde sa nachádza čakáreň a výpravňa, budova, garáž a kotolňa, opravovňa, technická údržba, umyváreň a vodojem na pozemkoch o celkovej výmere 38 874 m2, z toho 31 796 m2 zastavenej plochy a 7 078 m2 ostatnej plochy
-	Topoľčany, kde sa nachádza administratívna budova, čistička odpadových vôd, plynová kotolňa, sklad, umyváreň, čerpacia stanica, dielne, kotolňa, sociálna budova na pozemkoch o celkovej výmere 37 067 m2 – zastavané plochy
-	Nitrianske Rudno, kde sa nachádza chata na pozemkoch o celkovej výmere 1 145 m2, z toho 793 m2 zastavanej plochy a 352 m2 ostatnej plochy
-	Bojná, kde sa nachádza nocovňa vodičov SAD na pozemku o celkovej výmere 484 m2 zastavanej plochy
-	Oponice, kde sa nachádza dom na pozemku o výmere 345 m2 zastavanej plochy
-	Čermany, kde sa nachádza rodinný dom na pozemku o výmere 2 298 m2 zastavanej plochy
-	Vráble, kde sa nachádza budova autobusovej stanice, administratívna budova, vodáreň, vrátnica, sklad APH, dielne na pozemkoch o výmere 9 671 m2 zastavanej plochy
-	Zlatno, kde sa nachádza garáž na pozemku o výmere 106 m2 zastavanej plochy
-	Jelenec, kde sa nachádza rekreačná chata
-	Rohožnica, kde sa nachádza dom na pozemku o výmere 762 m2 zastavanej plochy.

Ekonomická charakteristika

Rok	30.6.2000
Počet pracovníkov (prep. stav)	921
          z toho: THP	130
Výkony a mimoriadne výnosy (tis. Sk) 	241 743
Náklady (tis. Sk)	233 622
Disponibilný zisk (tis. Sk)	8 121
Miera odpísania HIM (%)	59,80
Údaje o rozsahu a štruktúre majetku spoločnosti ku dňu vzniku (01.01.2002) v tis. Sk:

Aktíva spolu		355 642
	v tom: stále aktíva	306 641
		z toho	- pozemky	67 351
			- budovy a stavby	100 985
		obežné aktíva	46 844
		ostatné aktíva	2 157
		
	Záväzky privatizované spolu	106 552
	v tom: cudzie zdroje	75 889
		z toho	- rezervy	0
			- záväzky	36 111
			- bankové úvery a výpomoci	39 778
		ostatné pasíva – prechodné účty pasív	30 663
	Vlastné imanie	249 090
	Základné imanie	232 873
		Z toho:	- 51 % základného imania	118 765
			- 49 % základného imania	114 108

2.	Postup posudzovania privatizačného projektu a výberu nadobúdateľa akcií obchodnej spoločnosti Slovenská autobusová doprava Nitra, akciová spoločnosť so sídlom v Nitre
Základný privatizačný projekt podniku Slovenská autobusová doprava Nitra, štátny podnik bol po posúdení odbornými útvarmi MSPNM SR (ďalej “ministerstvo”) prerokovaný v pracovnej komisii dňa 21.06.2001.
Na základe záverov pracovnej komisie bolo dňa 24.09.2001 vydané rozhodnutie číslo 783 o privatizácii podniku Slovenská autobusová doprava Nitra, štátny podnik založením akciovej spoločnosti s rozdelením akcií: 51 % akcií na dočasné ponechanie vo Fonde národného majetku SR do realizácie rozhodnutí o privatizácii vydaných podľa § 10 ods. 1 alebo 6 zákona a 49 % akcií priamy predaj na základe rozhodnutia podľa § 10 ods. 1 záujemcovi, ktorého vyberie MSPNM SR vo výberovom konaní. Základný privatizačný projekt podniku bol spolu s rozhodnutím o privatizácii podniku odstúpený dňa 28.09.2001 na FNM SR na realizáciu (založenie akciovej spoločnosti). Po oznámení Fondu národného majetku SR, že spoločnosť Slovenská autobusová doprava Nitra, akciová spoločnosť vznikla ku dňu 01.01.2002 a po predložení všetkých dokladov, potrebných pre oslovenie záujemcov o privatizáciu 49 % akcií spoločnosti na predloženie ponúk do výberového konania, pristúpilo MSPNM SR k príprave výberového konania pre výber nadobúdateľa 49 %-ného podielu akcií predmetnej spoločnosti.
Ministerstvo eviduje 18 nasledovných záujemcov o kúpu 49 % podielu akcií obchodnej spoločnosti Slovenská autobusová doprava Nitra, akciová spoločnosť:
1.	Connex Transport AB, P. O. Box 1820, SE-171 24 Solna, Švédsko – v zastúpení Connex Transport – Onyx ČR, Arbesovo nám. 7, 150 00  Praha 5, Česká republika
2.	ČSAD Třinec, a.s., Staré Město 93, 739 61  Třinec, Česká republika
3.	COREX, v.o.s., Hlavná 4, 952 01  Vráble
4.	ČSAD Ostrava, a.s., Vítkovická 2, 709 19  Ostrava-Mor.Ostrava, Česká republika
5.	Bydos Prievidza, s.r.o., Môťovská cesta 276, 960 01  Zvolen
6.	PARAMO Slovakia, a.s., Štefánikova 15, 949 01  Nitra
7.	NADOS, spol. s r.o., ul. Jakuba Haška 6, 950 47  Nitra
8.	TURANCAR, Železničiarska 13, 949 01  Nitra
9.	INGSPED, a.s., Pod výtopnou 8, 186 00  Praha 8 – Karlín, Česká republika
10.	EUROBUS – INVEST, Regionális Közlekedésfejlesztési Részvénytársaság, Hernád u. 26. 2/19, 1078  Budapest, Maďarsko
11.	VT – TRANSMAN, Személyszállítási Szolgáltató Korlátolt Felelősségű Társaság, Berényi u. 72-100, 8000  Székesfehérvár, Maďarsko
12.	Österreichische Postbus AG, Prinz-Eugen-Strasse 8-10, A-1040  Wien, Rakúsko
13.	Dr. Richard Verkehrsbetrieb KG, Stromstrasse 11, 1201  Wien, Rakúsko
14.	SLOVENSKÁ AUTOBUSOVÁ DOPRAVA, a.s., Staničná 27, 953 39 Zlaté Moravce
15.	AUTODOPRAVA-CK, 956 21 Tesáre 195
16.	HELD, s.r.o., 951 91  Hosťovce 156
17.	Klevitrans – Kombi group, s.r.o., Jesenského 44, 943 01 Štúrovo
18.	BLAGUSS Reisen GmbH, Richard Strauss-Strasse 32, A-1230 Wien, Rakúsko
Ministerstvo listom zo dňa 04.03.2002 písomne oslovilo všetkých známych záujemcov o kúpu 49 % podielu akcií obchodnej spoločnosti Slovenská autobusová doprava Nitra, akciová spoločnosť so žiadosťou o doplnenie podnetov pre potreby výberového konania. Ponuku do výberového konania predložili dvaja záujemcovia, konkrétne:
1.	INGSPED a.s., Praha 8 – Karlín, Česká republika
2.	Klevitrans – Kombi group, s.r.o., Štúrovo
Komisia pre vyhodnotenie a odporučenie najvhodnejšieho návrhu a nadobúdateľa 49 %-ného podielu akcií obchodnej spoločnosti Slovenská autobusová doprava Nitra, akciová spoločnosť na svojom rokovaní dňa 29.4.2002 posúdila predložené ponuky oboch spoločností z hľadiska splnenia požadovaných kritérií. Vzhľadom na skutočnosť, že ani jeden záujemca nesplnil všetky požadované podmienky a náležitosti, rozhodla komisia o vypísaní nového výberového konania, pričom listom zo dňa 03.05.2002 vyzvala všetkých záujemcov o predloženie novej kompletnej ponuky do výberového konania s termínom 14.06.2002. Ponuku do výberového konania predložili traja záujemcovia, konkrétne:
1.	INGSPED a.s., Praha 8 – Karlín, Česká republika
2.	Klevitrans – Kombi group, s.r.o., Štúrovo
3.	KMV BUS s.r.o., Bratislava
Na svojom zasadnutí dňa 19.06.2002 Komisia pre vyhodnotenie a odporučenie najvhodnejšieho návrhu a nadobúdateľa 49 % podielu akcií v obchodnej spoločnosti Slovenská autobusová doprava Nitra, akciová spoločnosť vyhodnotila všetky predložené ponuky s nasledovným výsledkom:
Záujemca INGSPED a.s., Pod Výtopnou 8, 186 00 Praha 8 – Karlín, Česká republika navrhol kúpnu cenu za nadobudnutie 49 % podielu v spoločnosti Slovenská autobusová doprava Nitra, akciová spoločnosť vo výške 117 000 tis. Sk. Prvú časť kúpnej ceny vo výške 3 065 tis. Sk navrhuje splatiť do 10 dní. Zostávajúcu časť kúpnej ceny (kapitálového vstupu) určenú na navýšenie základného imania spoločnosti navrhol záujemca realizovať v piatich navýšeniach – prvé do 31.10.2002, druhé do 31.10.2003, tretie do 30.10.2004, štvrté do 30.10.2005 a piate do 28.4.2006. Záujemca však nesplnil všetky požadované kritériá, pretože súčasťou predloženej ponuky nebol doklad preukazujúci finančné krytie.
Záujemca Klevitrans – Kombi group, s.r.o., Jesenského 44, 943 01 Štúrovo navrhol za nadobudnutie 49 % podielu akcií v SAD Nitra, a.s. kúpnu cenu 140 000 tis. Sk. Prvú časť kúpnej ceny vo výške 3 668 tis. Sk navrhuje zaplatiť do 04.06.2002.. Zostávajúcu časť kúpnej ceny (kapitálového vstupu) určenú na navýšenie základného imania spoločnosti navrhol záujemca realizovať v piatich navýšeniach – prvé do 04.06.2002, druhé do 30.06.2003, tretie do 31.12.2004, štvrté do 31.12.2005 a piate do 31.12.2006. Záujemca nesplnil všetky požadované podmienky výberového konania. Ako doklady o finančnom krytí predložil doklady, v ktorých finančné prostriedky neboli vinkulované spoločnosťou Klevitrans – Kombi group, s.r.o., Štúrovo, ale treťou spoločnosťou KITER Ipari és Szolgáltató Kft, Budapest, Maďarsko.
Záujemca KMV BUS s.r.o., Búdkova 10, 811 04 Bratislava nedoručil svoj podnet do dňa odoslania oslovovacieho listu a z tohto dôvodu nemohol byť vyzvaný MSPNM SR na doručenie dodatku k podnetu. Záujemca svoju ponuku na kúpu 49 % podielu akcií obchodnej spoločnosti Slovenská autobusová doprava Nitra, akciová spoločnosť však svoju ponuku doručil v stanovenom termíne do 14.06.2002 do 12.00 hod. Záujemca navrhol kúpnu cenu za nadobudnutie 49 % podielu akcií obchodnej spoločnosti Slovenská autobusová doprava Nitra, akciová spoločnosť vo výške 115 000 tis. Sk. Prvú časť kúpnej ceny vo výške 3 013 tis. Sk navrhuje záujemca zaplatiť 10 dní od podpísania zmluvy. Zostávajúcu časť kúpnej ceny (kapitálového vstupu) určenú na navýšenie základného imania navrhuje záujemca realizovať v dvoch navýšeniach – prvé do 10 dní od podpísania zmluvy a druhé do 7 mesiacov od podpísania zmluvy. Záujemca splnil všetky požadované podmienky výberového konania.
Komisia pre vyhodnotenie a odporučenie najvhodnejšieho návrhu a nadobúdateľa 49%-ného podielu akcií obchodnej spoločnosti Slovenská autobusová doprava Nitra, akciová spoločnosť so sídlom v Nitre po posúdení predložených ponúk odporučila ako budúceho nadobúdateľa spoločnosť KMV BUS s.r.o., Búdkova 10, 811 04 Bratislava.

Zdôvodnenie výberu nadobúdateľa
Spoločnosť KMV BUS s.r.o., Bratislava predložila reálne spracovaný podnikateľský zámer, so znalosťou podmienok vo verejnej autobusovej doprave, z ktorého vyplýva predpoklad, že strategická funkcia verejnej pravidelnej autobusovej dopravy v regióne bude naďalej zabezpečovaná a rozvíjaná tak, aby bol zachovaný verejný záujem a obslužnosť územia. Spoločnosť ako jediná splnila všetky požadované kritériá pre výber nadobúdateľa privatizovaného podielu akcií predmetnej spoločnosti. Spoločnosť ponúkla prijateľnú kúpnu cenu a najlepšie platobné podmienky. Komisia taktiež pri výbere nadobúdateľa prihliadala aj na skutočnosť, že v spoločnosti je zastúpený súčasný manažment spoločnosti SAD Nitra, a.s., s bohatými odbornými skúsenosťami, ktorého zásluhou boli dosahované priaznivé hospodárske výsledky v rámci privatizovaného subjektu. Predložený podnikateľský zámer vybraného nadobúdateľa predstavuje predpoklad pokračovania pozitívneho vývoja Slovenskej autobusovej dopravy Nitra, akciová spoločnosť v oblasti verejnej pravidelnej dopravy.
Spoločnosť KMV BUS s.r.o., Bratislava v zmysle schválenej koncepcie privatizácie štátnych podnikov SAD a listu MSPNM SR, ktorým bola vyzvaná na predloženie svojej ponuky do výberového konania, si uplatnila aj “predkupné právo” na kúpu ďalších 17 % akcií spoločnosti Slovenská autobusová doprava Nitra, akciová spoločnosť. Tieto akcie môžu byť podľa schválenej koncepcie predávané najskôr 6 mesiacov od vstupu nadobúdateľa 49 % akcií do spoločnosti a najneskôr do 6 mesiacov od splnenia všetkých záväzkov kupujúceho z kúpnej zmluvy uzatvorenej s Fondom národného majetku SR na kúpu 49 % akcií. Cena jednej akcie pri predaji 17 % podielu akcií je rovnaká ako cena za jednu akciu pri predaji 49 % podielu spoločnosti tak, ako bola dohodnutá s kupujúcim.
Z Á V E R :
Ministerstvo pre správu a privatizáciu národného majetku Slovenskej republiky navrhuje vláde Slovenskej republiky vydať rozhodnutie o privatizácii o predaji 49 % podielu akcií obchodnej spoločnosti Slovenská autobusová doprava Nitra, akciová spoločnosť so sídlom v Nitre priamym predajom spoločnosti KMV BUS s.r.o., Búdkova 10, 811 04 Bratislava.